‘Mislukte regering rede vir werkloosheid’Argieffoto (via Wikimedia Commons) Die VF Plus het Vrydag gesê die skuld vir Suid-Afrika se toenemende werkloosheid kan net voor die deur van die land se mislukte regering gelê word. Dit volg nadat Statistiek SA vroeër vandeesweek bekendgemaak het dat werkloosheid in die eerste kwartaal van 2017 skerp gestyg het en nou op 27,7% staan. Dit is die hoogste werkloosheidskoers in 13 jaar. Die uitgebreide werkloosheidskoers is 36,4%. Wouter Wessels, VF Plus-lid in die Vrystaatse wetgewer, het in ŉ verklaring werkloosheid as ŉ “volskaalse krisis” beskryf en gesê die ANC se talle werkskeppingsinisiatiewe is ŉ mislukking. “Die toename in werkloosheid in die Vrystaat is aanduidend van ekonomiese verval, mislukte beleidstellings én ŉ mislukte regering,” het hy gesê. “Die haglike toestand van munisipaliteite in die Vrystaat weens algehele wanbestuur is verantwoordelik vir die verarming wat die Vrystaat beleef. Swak tot geen dienslewering en vervalle infrastruktuur skep ŉ omgewing waarin die privaat sektor nie kan uitbrei en werk skep nie.” Wessels het beklemtoon dat die Vrystaat die hoogste werkloosheidskoers van al die provinsies het met 35,5% – die provinsie se uitgebreide werkloosheidskoers is 41,7%. Hy het ook genoem dat die provinsie sedert Maart 2016 altesaam 17 000 werkgeleenthede in privaat huishoudings, soos vir huishulpe en tuinwerkers, verloor het. “Dit dui op die verarming van die middelklas in die Vrystaat. Die regering se wanbestuur asook ondeurdagte besluite, wetgewing en beleid wat werkskepping beperk, vernietig die ekonomie,” het hy gesê. “Indien die nuwe nasionale minimum loon volgende jaar, soos beplan word, ingestel word, sal werkloosheid beslis nog meer toeneem. Wetgewing en beleid, soos die nasionale minimum loon, is beperkend veral in ag genome die swak ekonomiese groei en verarming wat Suid-Afrika beleef. Dit gee aanleiding tot afleggings en ŉ toename in meganisering wat die werkloosheidskrisis vererger.” Wessels het gesê die ANC-regering se besteding van miljarde rande aan werkskeppingsprojekte lewer geen resultate op nie. “Werkloosheid sal nooit verminder indien die regering nie tot die besef kom dat die staat nie die primêre werkskepper kan wees nie, aangesien dit onvolhoubaar is. Die enigste oplossing vir werkloosheid is ekonomiese groei en beleidsekerheid wat ŉ gunstige omgewing vir die privaat sektor sal bied om werk te skep.”